CELEX: 32020Q1223(01)
Language: et
Date: 2020-12-14 00:00:00
Title: Kontrollikoja otsus nr 19-2020, 14. detsember 2020, millega muudetakse kontrollikoja kodukorra artiklit 19

23.12.2020   
               
               
                  ET
               
               
                  Euroopa Liidu Teataja
               
               
                  L 434/66
               
            
         KONTROLLIKOJA OTSUS nr 19-2020,
         14. detsember 2020,
         millega muudetakse kontrollikoja kodukorra artiklit 19
         KONTROLLIKODA,
         võttes arvesse Euroopa Liidu toimimise lepingut, eriti selle artikli 287 lõike 4 viiendat lõiku,
         võttes arvesse nõukogu 23. novembril 2020 antud heakskiitu,
         ning arvestades järgmist:
         
                     (1)
                  
                  
                     Kontrollikoja kodukorras ei ole ette nähtud võimalust, et kontrollikoda võtaks otsuseid vastu distantsilt, st video- või telefonikonverentsi teel, kui tegemist on erandlike asjaoludega, mis kujutavad endast vääramatut jõudu.
                  
               
                     (2)
                  
                  
                     Et võimaldada kontrollikojal võtta erandlikel asjaoludel, mis kujutavad endast vääramatut jõudu, otsuseid vastu distantsilt ning tagada sellises olukorras kontrollikoja otsuste tegemise järjepidevus, on vaja muuta kontrollikoja kodukorda,
                  
               ON VASTU VÕTNUD KÄESOLEVA OTSUSE:
         
            Artikkel 1
            Kontrollikoja kodukorra artikkel 19 asendatakse järgmisega:
            
               
                  „Artikkel 19
                  Otsustusprotsess
                  
                     1.   Kontrollikoda võtab otsuseid vastu ametlikul istungil, välja arvatud juhul, kui kohaldatakse artikli 25 lõikes 5 sätestatud kirjalikku menetlust.
                  
                  
                     2.   Nõuetekohaselt põhjendatud ja erandlikel asjaoludel, mis kujutavad endast vääramatut jõudu, eelkõige suured rahvatervisekriisid, loodusõnnetused või terroriaktid, mille on kindlaks määranud president, võib kontrollikoda võtta oma otsuseid vastu ametlikul istungil kaugkoosoleku vormis, st video- või telefonikonverentsi teel, kus liikmed võivad osaleda kas kontrollikojas või muus kohas. President kutsub sellised koosolekud kokku ja juhatab neid ning vastutab nende nõuetekohase läbiviimise eest. Artikli 25 lõikes 5 sätestatud kirjalikku menetlust kohaldatakse mutatis mutandis.
                  
                  
                     3.   Lõiget 2 kohaldatakse auditikodade ja komisjonide koosolekute suhtes. Asjaomase auditikoja või komisjoni president kutsub sellised koosolekud kokku ja juhatab neid ning vastutab nende nõuetekohase läbiviimise eest.
                  
                  
                     4.   Artikli 4 lõikes 4, artikli 7 lõikes 2 ja artikli 13 lõikes 1 sätestatud otsused, mis tehakse salajasel hääletusel, võib kontrollikoda vastu võtta kaugkoosolekul käesoleva artikli lõike 2 kohaselt, tingimusel et on tagatud hääletamise salajasus.“
                  
               
            
         
         
            Artikkel 2
            Käesolev otsus jõustub selle vastuvõtmise päeval.
         
         
            Luxembourg, 14. detsember 2020
            
               
                  Kontrollikoja nimel
               
               
                  president
               
               Klaus-Heiner LEHNE